Document ID: 32007R0801

UREDBA KOMISIJE (ES) št. 801/2007
z dne 6. julija 2007
glede izvoza nekaterih odpadkov za predelavo iz Priloge III ali IIA k Uredbi (ES) št. 1013/2006 v nekatere države, za katere Sklep OECD o nadzoru prehoda odpadkov preko meja ne velja
(Besedilo velja za EGP)
KOMISIJA EVROPSKIH SKUPNOSTI JE -
ob upoštevanju Pogodbe o ustanovitvi Evropske skupnosti,
ob upoštevanju Uredbe (ES) št. 1013/2006 Evropskega parlamenta in Sveta z dne 14. junija 2006 o pošiljkah odpadkov (1) ter zlasti člena 37(2) Uredbe,
po posvetovanju z zadevnimi državami,
ob upoštevanju naslednjega:
(1)
V skladu s členom 37(1) Uredbe (ES) št. 1013/2006 je Komisija poslala pisne zahteve vsem državam, za katere se Sklep C(2001)107/konč. Sveta OECD o pregledu Sklepa C(92)39/konč. o kontroli čezmejnega premeščanja odpadkov za predelavo ne uporablja, in v njih prosila za pisno potrdilo, da se lahko odpadki iz Priloge III ali IIIA k navedeni uredbi, katerih izvoz v skladu s členom 36 ni prepovedan, z namenom predelave izvažajo iz Skupnosti v navedeno državo, ter za informacijo o tem, kakšna kontrola, če sploh, se bo izvajala v ciljni državi.
(2)
V navedenih zahtevah se je od vsake države zahtevalo, naj sporoči, ali se je odločila za prepoved ali za postopek predhodne pisne prijave in soglasja oziroma ali se je odločila, da v zvezi s takšnimi odpadki ne bo izvajala kontrole.
(3)
Komisija je odgovore na svoje pisne zahteve prejela od Alžirije, Andore, Argentine, Bocvane, Belorusije, Čila, Kitajske (Hongkonga), Kostarike, Gvajane, Indije, Lihtenštajna, Moldavija, Omana, Peruja, Filipinov, Ruske federacije, Šrilanke, Tajvana, Tajske in Vietnama.
(4)
Nekatere države niso izdale pisnega potrdila, da se odpadki za predelavo iz Skupnosti lahko izvažajo vanje. Zato se v skladu z drugim pododstavkom člena 37(2) Uredbe (ES) št. 1013/2006 za navedene države šteje, da so izbrale postopek predhodnega pisnega soglasja.
(5)
Določbe te uredbe nadomestijo določbe Uredbe Komisije (ES) št. 1547/1999 z dne 12. julija 1999 o postopkih nadzora iz Uredbe Sveta (EGS) št. 259/93 za pošiljke nekaterih vrst odpadkov v nekatere države, za katere se Sklep OECD C(92)39 konč. ne uporablja (2). Uredbo (ES) št. 1547/1999 je zato treba razveljaviti -
SPREJELA NASLEDNJO UREDBO:
Člen 1
Za izvoz odpadkov za predelavo, navedenih v Prilogi III ali IIIA k Uredbi (ES) št. 1013/2006, in izvoz, ki v skladu s členom 36 navedene uredbe ni prepovedan v nekatere države, za katere se Sklep OECD ne uporablja, veljajo postopki, ki odražajo izbiro teh držav med:
(a)
prepovedjo,
(b)
postopkom predhodne pisne prijave in soglasja, ali
(c)
odsotnostjo kontrole v ciljni državi,
kot je določeno v Prilogi.
Člen 2
Uredba Komisije (ES) št. 1547/1999 se razveljavi.
Člen 3
Ta uredba začne veljati tretji dan po objavi v Uradnem listu Evropske unije.
Ta uredba je v celoti zavezujoča in se neposredno uporablja v vseh državah članicah.
V Bruslju, 6. julija 2007

Labels: 10
3
5
20